LRF-veeskool nou virtueel aangebied | Landbou
Die gewilde jaarlikse LRF-veeskool is nie in sy spore gestuit deur inperkingsmaatreëls nie en word steeds van 14-16 Oktober aangebied. Dié groot leergeleentheid vir veetelers trek egter vanjaar 'n digitale baadjie aan.
Danksy internettegnologie en samewerking tussen die Lewendehawe-registrerende Federasie (LRF) en Landbouweekblad, kan veeboere regskuif om die LRF-veeskool aanlyn by te woon.
Dr. Michael Bradfield, organiseerder van dié geleentheid wat normaalweg by Aldam in die Vrystaat gehou word, sê die LRF het besluit om die veeskool eerder aanlyn aan te bied as om dit vanjaar oor te slaan. Vele nuwe planne is bedink om die landboubedryf met waardevolle inligting en kenners te verbind.
Nuwe tegnologie en praktyke word gebou op die beginsels wat volhoubare veeboerdery moontlik maak. Gevolglik is die tema "Lewendehaweproduksie: Terug na die basiese beginsels".
Die volgehoue ondersteuning van die LRF-veeskool se borge en vennote beaam die noodsaaklikheid van dié geleentheid. Net soos in die verlede sal die skool daarop toegespits wees om Suider-Afrika se veetelers op die voorpunt van die jongste navorsing en tegnologie in die bedryf te hou.
Mnr. Wayne Porter, voorsitter van die LRF, sê die veeskool is een van die wêreld se beste opvoedkundige landbougeleenthede, en gehalte word altyd vooropgestel. Vanjaar gaan die standaard van lesings en sprekers steeds hoog wees, maar die koste vir veeboere van Suider-Afrika om die skool "by te woon", is besnoei.
Die registrasiekoste is 'n eenmalige bedrag van R300 vir ál die sessies. Kaartjies kan aanlyn op Quicket by bit.ly/2QgOgtn bespreek word.
Lesings en besprekings word elke dag van 09:00 tot 12:00 aangebied. Die sessies sal vir sewe dae aanlyn beskikbaar wees en kan enige tyd in hierdie tydperk gekyk word.
Wees op die uitkyk vir 'n spesiale fokusafdeling oor die LRFveeskool in Landbouweekblad se uitgawe van 8 Oktober en meer inligting oor onder meer die jaarlikse eerbewyse, soos Landbouweekblad en Breedplan se Stoetteler van die Jaar-eerbewys.
NAVRAE: E-pos: jacolette.kloppers@landbou.com
Tema: Lewendehaweproduksie: Terug na die basiese beginsels
¦ Dr. John Purchase, Agbiz: Wat veeboere in die volgende vyf jaar kan verwag.
¦ Prof. Kevin Kirkman, Universiteit van KwaZulu-Natal: Wisselweiding wat vir die omgewing geskik is.
¦ Dr. Bob Weaber, Coloradostaatsuniversiteit, Amerika: Die ideale koeigrootte vir die omgewing.
¦ Prof. Dietmar Holm, Universiteit van Pretoria (UP): Wanneer verse gedek moet word en die ideale kalftyd.
¦ Prof. Eddie Webb, UP: Produksie en reproduksiedoeltreffendheid in 'n winsgewende
¦ Mnr. Martin Seyfferdt, interrasbeoordelaar, en prof. Frikkie Neser, Universiteit van die Vrystaat (UV): Bul- en koeiseleksie.
¦ Prof. Frikkie Mare, UV: Internasionale markte en hul vereistes.
¦ Mnr. Danie Slabbert, boer van Reitz: Herlewingslandbou in veeboerdery.
¦ Dr. Schabort Froneman, Zoetis: Sleutelaspekte wat 'n onmiddellike uitwerking op dieregesondheid het.
¦ Mnr. Johan Mouton, Molatek: Die basiese beginsels van optimale voedingkundige vereistes.
¦ Me. Cheri-Lynn Steyn en prof. Frikkie Mare, UV: Die aanpassing van vee vir meer wins.
¦ Me. Izaan du Plooy, LRF, en prof. Frikkie Neser, UV: Die waarde van seleksie gegrond op beraamde teelwaardes ná twintig jaar se resultate.
¦ Dr. Paul Arthur, departement van primêre bedrywe, Nieu-Suid-Wallis, Australië: Die waarde van seleksie vir voerdoeltreffendheid in voerkrale en op natuurlike weiding.
¦ Dr. Matt Wolcott, eenheid vir diereteelt en -genetika, Australië: Reproduksietegnologie in Australië met Bos indicus-beeste as voorbeeld.
¦ Dr. Mario Beffa, Zimbabwe, en mnr. Jaco Maass, BKB: Diere-identifikasie, naspeurbaarheid en blokkettingtegnologie.
¦ Mnr. Christian Duff, Angusgenootskap van Australië: Kan genomika die lewendehawebedryf hervorm, met die Australiese Angus in voerkrale as voorbeeld?